娛圈單打:被人認錯兼失獎 努力點解冇回響
香港電影金像獎圓滿落幕,唔知賽果係咪令大家滿意呢?憑《不日成婚2》角逐影后的衛詩雅,最終只係陪跑,連當事人都預咗。賽前爆出大熱港產片《白日之下》,女主角原屬意衛詩雅擔任,甚至曾在導演陪同下,親到法庭旁聽有關案件審訊,點知到頭來只係為別人作嫁衣裳,余香凝唔止得到角色,仲攞唔少獎。
所以話啫,呢啲就係時也命也,唔係你就唔係你!衛詩雅回應被搶角色傳聞時亦非常得體,認為最緊要電影有好成績,自己無緣參演並不遺憾。之不過,唔少網民都替她不值,認為其演技比余香凝好。其實,好多事情都冇得解,事實係余香凝憑此片發熱發亮,衛詩雅則飲恨,想要彈出,惟有再等等。
講開又講,衛詩雅入行都有十幾年,外形甜美,又有親和力,獲網民大讚「Girlfriendable」,近年演技仲有顯著進步添,卻硬係跟大紅大紫有大段距離。早前仲鬧出「尷尬過關家姐」的認錯人事件,令人疑問,乜衛詩雅真係咁大眾臉,沒有辨識度咩?
話說薛家燕在電台做節目,邀請衛詩雅擔任嘉賓,點知家燕媽媽竟然認錯人,誤將此詩雅當成彼詩雅,以為係陳家樂新婚嬌妻連詩雅,仲不停恭喜佢有咗身己,搞到衛詩雅紅都面晒,只能傻笑更正,𤓓到想搵窿捐!
就連娛圈長青樹都將兩個詩雅搞混,想來唔少觀眾可能都係一樣!唉,明明有齊走紅條件,偏偏爭咁啲,問題究竟出咗喺邊呀?會唔會就係呢個詩雅唔夠進取,一味隨遇而安,結果唔止女主角落在旁人之手,就連星途都平平無奇呢?